I Cognomi vèneti piasé tipiçi i xe cuei che i conserva la final in consonante , cuei col prefiso "Dal", cuei col sufiso "-ato". Tra i cognomi in -n spica cuei che indiga la proveniensa come Vixentin , Trevixan , Pavan , Furlan, Schiavon , Trentin e Bressan; cognomi derivai da mestieri cofà Marangon, Ballarin, Zanca o Zanchetta, Bordignon ; infin cognomi derivai da nomi de parsona: la major parte dariva da Xoani e i so diminutivi ma se conta anca i Perin , Lorenson, Berton, Martin, Baldan. El cognome pasé difondesto in rejone reman comùncue el panitaliano Rossi ma xe racuanti i nomi profesionai cofà Ferrari co le version locai Fàvero, Favareto e Fabri; el tipego venesian Boscolo e oncora Maxiero , Sartor e Sartori, Zago . Da nomi personai dariva invese Frigo , Vianello , Bernardi, Martini, Stefani mentre Basso, Moro, Gatto, Gallo, Scarpa, Baggio e Gobbo i xe riferii a soranomi. Infin in Veneto xe difondesta la prepoxision "Dal" invese del panitalian "Del": alcuni exenpi i xe Dal Farra, Dal Molin, Dal Lago, Dal Zotto e Dal Corso. On sufiso tipego el xe invese -ato come in Bonato, Simionato, Volpato e Marcato, indicativo di disendensa famejar o come diminutivo.